Հիմա հասկանանք, թե ինչու գործարքն այդպես էլ չի ավարտվել, ու համալիրը մնացել է ՀՀ-ին: Կառավարության օգոստոսի 13-ի որոշման 3-րդ կետով պաշտպանության նախարարին հանձնարարվել էր որոշումն ուժի մեջ մտնելուց հետո (19.08.2015) մեկամսյա ժամկետում գնորդի հետ կնքել առքուվաճառքի պայմանագիր, ինչը, փաստորեն արվել է սեպտեմբերի 1-ին: Սակայն նույն կետի համաձայն՝ պայմանագրի դրույթներն ուժի մեջ էին մտնելու գնորդի կողմից վաճառքի գինը՝ 30 մլն դոլարին համարժեք դրամը, եւ գույքի արժեքի որոշման գումարը՝ 2.120.000 դրամը, վճարելուց հետո: Ընդ որում՝ վճարումները պիտի արվեին պայմանագիրը կնքելուց հետո 30 աշխատանքային օրում: Գումարները պիտի փոխանցվեին «Պետական սեփականություն համարվող հիմնական միջոցների (ֆոնդերի) օտարումից մուտքեր» գանձապետական հաշվին: Ստացվում է, որ հոկտեմբերի ընթացքում Ավադիսյանը պիտի վճարած լիներ այս գումարները եւ իրավունք կունենար տիրապետել գույքը: Բայց քանի որ իր այդ պարտավորությունը չի կատարել, պայմանագիրն ուժի մեջ, բարեբախտաբար, չի մտել: